ที่ มท ๐๘20.2/ว  กระทรวงมหาดไทย

 ถนนอัษฎางค์ กทม. 10200

 กรกฎาคม 2564

เรื่อง มาตรการจัดการมูลฝอยติดเชื้อชุมชนในสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) เพิ่มเติม

เรียน ผู้ว่าราชการจังหวัด ทุกจังหวัด

อ้างถึง 1. หนังสือกรมส่งเสริมการปกครองท้องถิ่น ด่วนที่สุด ที่ มท 0820.2/ว 18 ลงวันที่ 6 มกราคม 2564

2. หนังสือกรมส่งเสริมการปกครองท้องถิ่น ด่วนที่สุด ที่ มท 0820.2/ว 1079 ลงวันที่ 25 พฤษภาคม 2564

ตามที่ได้ขอความร่วมมือจังหวัดแจ้งองค์กรปกครองส่วนท้องถิ่นปฏิบัติตามคำแนะนำ
ของกรมอนามัยเกี่ยวกับแนวทางการจัดการมูลฝอยสำหรับองค์กรปกครองส่วนท้องถิ่นในสถานการณ์
การระบาดของโรคติดเชื้อไวรัสโคโรนา 2019 (COVID-19) และมาตรการของกระทรวงมหาดไทยเกี่ยวกับ
การจัดการขยะในช่วงสถานการณ์การระบาดของโรคติดเชื้อไวรัสโคโรนา 2019 (COVID-19) สำหรับเจ้าหน้าที่องค์กรปกครองส่วนท้องถิ่นอย่างเคร่งครัด รวมถึงยกระดับการจัดการมูลฝอยติดเชื้อในสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) รายละเอียดตามหนังสือที่อ้างถึง นั้น

เนื่องจากปัจจุบันสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) มีการแพร่ระบาดอย่างรุนแรงทุกจังหวัดทั่วประเทศและมีผู้ติดเชื้อจำนวนมาก ส่งผลให้มูลฝอยติดเชื้อมีปริมาณเพิ่มมากขึ้นด้วย ทั้งจากสถานพยาบาล โรงพยาบาลสนาม สถานที่ซึ่งจัดไว้สำหรับการกักกันหรือแยกสังเกตอาการ (Quarantine) ประกอบกับนโยบายให้มีการแยกกักตัวที่บ้าน (Home Isolation) และการแยกกักตัวในชุมชน (Community Isolation) ทำให้มีการเพิ่มมูลฝอยติดเชื้อจากครัวเรือนมากขึ้น ได้แก่ ขยะที่ปนเปื้อนน้ำมูก น้ำลาย หรือสารคัดหลั่ง เช่น หน้ากากอนามัย กระดาษทิชชู ภาชนะใส่อาหารพร้อมบริโภค (แบบใช้ครั้งเดียว) เป็นต้น รวมทั้งการให้ประชาชนใช้ชุดตรวจ Antigen Test Kit ด้วยตนเอง ซึ่งชุดตรวจดังกล่าวถือเป็นมูลฝอยติดเชื้อ
ที่มีความเสี่ยงสูง จึงจำเป็นต้องมีการแยกจัดการขยะดังกล่าวจากขยะทั่วไป เพื่อป้องกันการแพร่กระจาย
ของโรคติดเชื้อไวรัสโคโรนา 2019 (COVID-19) ในการนี้ เพื่อให้การจัดการมูลฝอยติดเชื้อชุมชน
ในสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) ได้รับการจัดการอย่างถูกต้อง ป้องกันการแพร่กระจายของเชื้อโรค และเพื่อความปลอดภัยของผู้ปฏิบัติงานเก็บ ขนและกำจัดมูลฝอยติดเชื้อชุมชนขององค์กรปกครองส่วนท้องถิ่น จึงขอให้จังหวัดขอความร่วมมือและสนับสนุนองค์กรปกครองส่วนท้องถิ่นดำเนินการ ดังนี้

1. มาตรการต้นทาง รณรงค์ประชาสัมพันธ์ให้ประชาชนคัดแยกมูลฝอยติดเชื้อชุมชน เช่น หน้ากากอนามัย หน้ากากผ้า ชุดตรวจ Antigen Test Kit ขยะที่ปนเปื้อนน้ำมูก น้ำลาย หรือสารคัดหลั่ง
จากการแยกกักตัวที่บ้าน (Home Isolation) และการแยกกักตัวในชุมชน (Community Isolation) โดยแยกใส่ถุงต่างหากจากถุงขยะประเภทอื่น ปิดปากถุงให้แน่น ทำสัญลักษณ์ที่ถุงขยะ หรือใส่ถุงใส และนำไปทิ้ง
ในถังขยะสีแดง ซึ่งจัดให้เป็นถังขยะติดเชื้อ หรือนำไปทิ้งไว้ในจุดรวบรวมขยะติดเชื้อเป็นการเฉพาะเพื่อรอ
การเก็บขน และต้องล้างมือให้สะอาดด้วยน้ำและสบู่ หรือเจลแอลกอฮอล์ทันที

/ 2. มาตรการกลางทาง...

-2-

2. มาตรการกลางทาง องค์กรปกครองส่วนท้องถิ่นจัดให้มีถังขยะสีแดงไว้ในที่สาธารณะหรือสถานที่รวบรวมขยะ เพื่อเป็นจุดทิ้งมูลฝอยติดเชื้อชุมชนเป็นการเฉพาะ และจัดให้มีอุปกรณ์ป้องกันการติดเชื้อ ได้แก่ ถุงมือ หน้ากากอนามัย หน้ากากผ้าและเครื่องแต่งกายที่รัดกุม เป็นต้น ให้กับผู้ปฏิบัติงานเก็บขนมูลฝอยติดเชื้อสวมใส่ในการปฏิบัติงาน รวมถึงทำความสะอาดอุปกรณ์ต่าง ๆ เครื่องแต่งกายที่สวมใส่
ในขณะที่ปฏิบัติงานเมื่อปฏิบัติงานเสร็จ และฉีดล้างรถบรรทุกเก็บขนขยะมูลฝอยเป็นประจำทุกวัน

3. มาตรการปลายทาง ให้การกำจัดมูลฝอยติดเชื้อชุมชนเป็นไปตามกฎกระทรวงว่าด้วย
การกำจัดมูลฝอยติดเชื้อ พ.ศ. 2545 โดยอาจจ้างเหมาเอกชนที่ได้รับอนุญาตตามกฎหมายหรือหน่วยงานรัฐ
หากยังไม่มีความพร้อมในการจัดการมูลฝอยติดเชื้อ อาจดำเนินการโดยเก็บรวบรวมมูลฝอยติดเชื้อในชุมชน
มาพักรวมที่โรงพยาบาลส่งเสริมสุขภาพตำบล (รพ.สต.) หรือโรงพยาบาลในพื้นที่ เพื่อรอการนำไปกำจัดอย่างถูกต้อง ทั้งนี้ รายละเอียดการปฏิบัติเกี่ยวกับการจัดการมูลฝอยติดเชื้อชุมชนขององค์กรปกครองส่วนท้องถิ่น
ในสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) ข้างต้น ให้ปฏิบัติตามคำแนะนำของกรมอนามัยตามหนังสือที่อ้างถึงอย่างเคร่งครัด และบูรณาการร่วมกับหน่วยงานที่เกี่ยวข้อง ภายใต้คณะกรรมการโรคติดต่อจังหวัด โดยคำนึงถึงศักยภาพขององค์กรปกครองส่วนท้องถิ่นและ
ตามความเหมาะสมกับพื้นที่ด้วย

จึงเรียนมาเพื่อพิจารณา

ขอแสดงความนับถือ

(นายฉัตรชัย พรหมเลิศ)

 ปลัดกระทรวงมหาดไทย



กรมส่งเสริมการปกครองท้องถิ่น

กองสิ่งแวดล้อมท้องถิ่น

มาตรการจัดการมูลฝอยติดเชื้อชุมชน
ในสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) เพิ่มเติม

โทรศัพท์ 0 2241 9000 ต่อ 2112

โทรสาร 0 2241 2066